Vermiste kind (5) se lyk ná twee maande gevindAramazd Andressian jr. se liggaam is gevind nadat hy op 22 April vermis geraak het. Foto: Facebook Die liggaam van ŉ vyfjarige seuntjie van Kalifornië in die VSA wat sedert April vermis was, is gevind. Die Washington Post berig ŉ polisiewoordvoerder in Los Angeles het Saterdag bevestig Aramazd Andressian jr. se liggaam is Vrydag naby Lake Cachuma, net meer as 30 km noordwes van Santa Barbara, gevind. Volgens die polisie het hulle na die gebied teruggekeer om “bykomende bewyse te vind” en toe op Aramazd se liggaam afgekom. Aramazd was sedert 22 April as vermis aangemeld nadat hy nie teruggekeer het van ŉ besoek aan sy pa nie. Maroela Media het vroeër berig Aramazd se pa, Aramazd Andressian sr. (35), is verlede maand in verband met sy seun se moord in hegtenis geneem. Aramazd was veronderstel om ŉ week saam met sy pa deur te bring aangesien sy ouers gedeelde voogskap het. Die seuntjie is vir die laaste keer op 21 April om 01:00 gesien toe hy en sy pa Disneyland verlaat het. Volgens CBS News is Andressian sr. die volgende dag bewusteloos in ŉ park in Los Angeles gevind. Petrol was oor sy motor uitgegooi en voorskrifmedikasie is op die toneel gevind. Andressian sr. het beweer hy weet nie waar sy seun is nie en kan niks van die voorval onthou nie. Hy het wel later ŉ verklaring uitgereik waarin hy sê sy seun wou eers by die plaaslike parkie gaan speel het voordat hy na sy ma sou teruggaan. “My enigste afleiding is dat ek aangeval is, juis omdat ek bewusteloos daar gelê het,” het die verklaring gelui. Die oorsaak van Aramazd se dood is nog nie bekend nie.